text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Yesu pa kupwa kubatyijibwa, mushipiditu ujila wa\u0304mutwele mu ntanda mutuputupu. Wa\u0304longele mafuku 40 pampikwa kudya kantu, nzala ya\u0304mukwete bininge. Ebiya Dyabola wa\u0304iya kutompa Yesu, ka\u0304munena\u2019mba: \u2018Shi bine wi Mwana\u0304 Leza, nena ano mabwe alamuke ke mikate.\u2019 Inoko Yesu wa\u0304mulondolola na kupituluka mu Bisonekwa amba: \u2018I kilembwe amba kusakilwapo\u2019nka byakudya kete pa kwikala mu\u0304mi. Usakilwa kuteja kinenwa kyonso kinena Yehova.\u2019"}, {"text_idx": "#000008", "text": "Kupwa, Dyabola wa\u0304tompa Yesu amba: \u2018Shi bine wi Mwana\u0304 Leza, wiele panshi kutamba pangala pa tempelo. I kilembwe amba Leza ukatuma bamwikeulu bakukobole.\u2019 Inoko Yesu wa\u0304mulondolola monka na kutela Bisonekwa amba: \u2018I kilembwe amba kufwaninwepo kutu\u0304la Yehova pa ditompo.\u2019"}, {"text_idx": "#000009", "text": "Kupwa, Satana wa\u0304lombola Yesu malopwe onso a pano pa ntanda ne bupeta ne ntumbo yao, ka\u0304nena\u2019mba: \u2018Nsa kukupa ano malopwe onso\u2019a ne ntumbo yao shi unto\u0304te\u2019tu dimo kete.\u2019 Inoko Yesu wa\u0304mulondolola\u2019mba: \u2018Taluka papo, Satana! I kilembwe amba ufwaninwe kuto\u0304ta\u2019nka Yehova kete.\u2019"}, {"text_idx": "#000010", "text": "Ebiya Dyabola wa\u0304taluka\u2019po, bamwikeulu nabo ba\u0304iya kebape Yesu byakudya. Tamba pene\u2019pa, Yesu wa\u0304shilula kusapula myanda miyampe ya Bulopwe. O mwingilo mwine obamutumine kwingila pano pa ntanda. Bantu ba\u0304di basenswe bya\u0304di bifundija Yesu, ne kumulonda konso kwaa\u0304di wenda."}, {"text_idx": "#000011", "text": "\u201c[Dyabola] pabepanga bubela, wisambanga mwendele milangwe ya aye mwine, mwanda i mbepai kadi ye shandya bubela.\u201d\u200b\u2014Yoano 8:44"}, {"text_idx": "#000018", "text": "Ba Adama ne Eva Keba\u0304ko\u0304kelepo Leza"}, {"text_idx": "#000026", "text": "Bamwikeulu Abasapula Kubutulwa kwa Yesu"}]